b'\n_START_ARTICLE_\nDru\xc5\xa1tvo DIH\n_START_SECTION_\nNa\xc4\x8din organiziranosti in podro\xc4\x8dja dejavnosti\n_START_PARAGRAPH_\nDru\xc5\xa1tvo DIH je prostovoljno, samostojno, nepridobitno zdru\xc5\xbeenje fizi\xc4\x8dnih oseb, ki stremijo k uresni\xc4\x8devanju ciljev na podro\xc4\x8djih: integracije in socializacije istospolne usmerjenosti, promocije in za\xc5\xa1\xc4\x8dite \xc4\x8dlovekovih pravic, komuniciranja, publiciranja, politi\xc4\x8dnih dejavnosti, dru\xc5\xbeenja, \xc5\xa1porta, rekreacije, kulturnih dejavnosti, umetnosti, zabave, ustvarjalnosti in na podro\xc4\x8djih, ki so kako druga\xc4\x8de povezana z istospolno usmerjenostjo. Dru\xc5\xa1tvo izvaja vsebine v sklopu projektov in dejavnosti dru\xc5\xa1tva.\n_START_SECTION_\nAktivnosti in projekti\n_START_PARAGRAPH_\nAktivnosti obsegajo pogovorne skupine, delavnice, strokovno svetovanje, tabore, svetovanje glede HIV/AIDS preventive, publikacije, informiranje preko interneta, sodelovanje pri pripravi in izvedbi Parade ponosa, sodelovanje z drugimi nevladnimi organizacijami na regionalni, nacionalni in mednarodni ravni, ki delujejo na podro\xc4\x8dju LGBT pravic, pomo\xc4\x8d \xc5\xa1tudentom pri pripravi seminarskih in diplomskih nalog, vklju\xc4\x8devanje prostovoljcev v delo, izobra\xc5\xbeevanje prostovoljcev, medijske kampanje in okrogle mize, dru\xc5\xbeabne in \xc5\xa1portne aktivnosti.\n_START_SECTION_\nHIV preventiva\n_START_PARAGRAPH_\nProgram z imenom \xe2\x80\x9ePamet v roke, kondom na glavo!\xe2\x80\x9c je namenjen HIV/AIDS preventivi za mo\xc5\xa1ke, ki imajo spolne odnose z mo\xc5\xa1kimi (MSM). Program promovira varno spolnost in brezpla\xc4\x8dno anonimno testiranje za HIV in ostale spolno prenoslive oku\xc5\xbebe (SPO). Program izobra\xc5\xbeuje in usposablja prostovoljce izvedbo in vzpostavlja odnos sodelovanja s strokovnjaki s podro\xc4\x8dja primarne in sekundarne preventive HIV in SPO. S t.i. u\xc4\x8dinkom prelitja (\xe2\x80\x9espill over effect\xe2\x80\x9c) senzibilizira in osve\xc5\xa1\xc4\x8da tudi \xc5\xa1ir\xc5\xa1o javnost. Del programa je tudi spletni blog Glavca._NEWLINE_Odziv na hiv je skupni projekt \xc5\xa1estih partnerskih organizacij: Dru\xc5\xa1tvo informacijski center Legebitra (nosilec projekta), Dru\xc5\xa1tvo DIH \xe2\x80\x93 Enakopravni pod mavrico, Dru\xc5\xa1tvo \xc5\xa1tudentski kulturni center/ sekcija Magnus, Univerza v Ljubljani \xe2\x80\x93 In\xc5\xa1titut za mikrobiologijo in imunologijo, Univerzitetni klini\xc4\x8dni center Ljubljana \xe2\x80\x93 Klinika za infekcijske bolezni in vro\xc4\x8dinska stanja in Helseutvalget for bedre homohelse/Gay and lesbian health Norway. Projekt se izvaja od februarja 2015 do aprila 2016._NEWLINE_Projekt smo zasnovali, saj je v Sloveniji ve\xc4\x8dina oku\xc5\xbeenih s HIV mo\xc5\xa1kih, ki imajo spolne odnose z mo\xc5\xa1kimi (MSM), njihovo \xc5\xa1tevilo pa raste. Med zdravstvenimi delavci je premalo specifi\xc4\x8dnih znanj o HIV/MSM. Cilj projekta je zmanj\xc5\xa1anje/prepre\xc4\x8ditev \xc5\xa1irjenja bolezni, povezanih z \xc5\xbeivljenjskih slogom (HIV in ostale spolno prenosljive oku\xc5\xbebe-SPO). S projektom bodo najve\xc4\x8d pridobili MSM (mladi, starej\xc5\xa1i, s pode\xc5\xbeelja) in strokovnjaki. Norve\xc5\xa1ki partner dodaja pomembne izku\xc5\xa1nje s HIV/MSM, ki jih bomo izmenjali na bilateralnih \xc5\xa1tudijskih obiskih/simpoziju._NEWLINE_Dru\xc5\xa1tvo DIH s svojimi izku\xc5\xa1njami pri projektu sodeluje predvsem na podro\xc4\x8dju izvajanja in koordinacije preventivnih aktivnosti na terenu, kot pomembni in u\xc4\x8dinkoviti komplementarni dejavnosti celostnega programa HIV/SPO preventive. Z izvajanjem aktivnosti na mestih dru\xc5\xbeenja z namenom spoznavanja, mestih sre\xc4\x8devanja z namenom iskanja spolnih stikov in javnih mestih slu\xc4\x8dajnega sre\xc4\x8devanja in dosega MSM populacije, se bo vzpostavilo koordiniran nacionalni sistem dostopa do preventivnih in informacijskih materialov (kondomi, lubrikanti, \xc5\xa1iritev in stalnost ter stabilnost mre\xc5\xbee). Z inovativnimi intervencijami na terenu bo znotraj projekta vzpostavljena premi\xc5\xa1ljena promocija uporabe kondoma, kot naju\xc4\x8dinkovitej\xc5\xa1ega sredstva za prepre\xc4\x8devanje \xc5\xa1irjenja oku\xc5\xbebe z virusom HIV ter drugimi SPO. Hkrati se bo zagotavljalo dejanski dostop do za\xc5\xa1\xc4\x8dite ter s tem zmanj\xc5\xa1evalo mo\xc5\xbenost rizi\xc4\x8dnega vedenja oz. mo\xc5\xbenost opustitve preventivnega vedenja pri spolnih odnosih med MSM. Dru\xc5\xa1tvo DIH bo v projekt vklju\xc4\x8deno tudi pri snovanju, izvedbi in distribuciji inovativnih komunikacijskih pristopov in materialov, namenjenih senzibilizaciji MSM populacije ter vodenju in izvedbi raziskovalnega dela na terenu. S svojimi izku\xc5\xa1njami pa bo vklju\xc4\x8deno tudi v aktivnosti povezane s pripravo in izvedbo razli\xc4\x8dnih nivojev izobra\xc5\xbeevanj, preventivnega svetovanja o varni in odgovorni spolnosti ter vrstni\xc5\xa1kega in strokovnega svetovanja.\n_START_SECTION_\nPodpora in svetovanje\n_START_PARAGRAPH_\nNamen programa \xe2\x80\x9eMavri\xc4\x8dna svetovalnica\xe2\x80\x9c je informiranje, izdajanje tiskanih in e-gradiv (strokovnih publikacij, letakov, zlo\xc5\xbeenk), usposabljanje prostovoljcev, izvedba delavnic za strokovne delavce, strokovno telefonsko svetovanje, osebno svetovanje in svetovanje po e-po\xc5\xa1ti. Namenjen je opolnomo\xc4\x8denju LGBT-posameznikov, pomo\xc4\x8di v stiski, ob du\xc5\xa1evnih krizah in svetovanje ob sre\xc4\x8devanju z diskriminacijo. Pokriva teme od zdravstvene preventive, medosebnih odnosov, opolnomo\xc4\x8denja, specifi\xc4\x8dnih LGBT-tematik in deluje tako preventivno kot kurativno, na ravni LGBT-populacije ter z informacijskimi aktivnostmi in uporabljanjem prostovoljcev na ravni \xc5\xa1ir\xc5\xa1e populacije. V okviru programa poteka svetovalnica za LGBT-osebe in njihove star\xc5\xa1e (telefonsko, osebno in elektronsko svetovanje), delavnice za strokovne delavce in bodo\xc4\x8de strokovne delavce ter oblikovanje in distribucija informacijskih gradiv (priprava in objava prispevkov v internem glasilu ter na internetnih platformah).\n_START_SECTION_\nTabori in dru\xc5\xbeenja\n_START_PARAGRAPH_\nProgram \xe2\x80\x9eAktivni pod mavrico\xe2\x80\x9c sestavljajo podporno dru\xc5\xbeabne aktivnosti za mlade lezbijke, geje, biseksualne, trans, interseksualne in queer osebe (LGBTIQ) ter njihove prijatelje. Program se osredoto\xc4\x8da na zagotavljanje varnih prostorov za dru\xc5\xbeenje LGBTIQ mladih, njihovih podpornikov in vrstnikov. Skozi dru\xc5\xbeabne aktivnosti skrbi za informiranje, opolnomo\xc4\x8denje in skupnostno podporo LGBTIQ mladim (po principu mladi za mlade), omogo\xc4\x8da varne in alternativne prostore osebnega dru\xc5\xbeenja LGBTIQ mladih ter odpira prilo\xc5\xbenosti za pripravo na samostojno \xc5\xbeivljenje.\n_START_SECTION_\nZ nogometom proti diskriminaciji\n_START_PARAGRAPH_\nProjekt se v sodelovanju s \xc4\x8cMC Zalog izvaja \xc5\xbee od leta 2007 in je med uporabniki in v sami lokalni skupnosti zelo priljubljen. Izvedeni sta dve prireditvi letno. Zahtevna organizacija in uspe\xc5\xa1na izvedba pa sta rezultat dobrega sodelovanja z odgovornimi na \xc4\x8cMC Zalog ter ostalimi pridru\xc5\xbeenimi organizacijami._NEWLINE_Pod skupnim sloganom\xc2\xa0\xc2\xbbZ nogometom proti diskriminaciji\xc2\xab\xc2\xa0se na\xc4\x8drtuje izvedba dveh nogometnih turnirjev letno \xe2\x80\x93 spomladi in jeseni. Tekme potekajo med mladimi iz Zaloga, mladimi iz mladinskih in socialnih centrov v Ljubljani ter predstavniki in predstavnicami razli\xc4\x8dnih manj\xc5\xa1in. V dogovoru s \xc4\x8cMC Zalog in partnerji, je nogometni turnir raz\xc5\xa1irjen v \xc5\xa1ir\xc5\xa1o prireditev, ki vklju\xc4\x8duje nogometni turnir za mlaj\xc5\xa1e in starej\xc5\xa1e; razdeljevanje majic in ostalega promocijskega gradiva z osrednjim sporo\xc4\x8dilom turnirja\xc2\xa0\xc2\xbbZ nogometom proti diskriminaciji\xc2\xab; medalje za vse udele\xc5\xbeence in pokale ter nagrade za zmagovalce; dodatne kreativne delavnice (izvedene v sodelovanju z drugimi NVO), ki se bodo dogajale vzporedno z nogometnim turnirjem; udele\xc5\xbebo oseb iz sveta \xc5\xa1porta, estrade, politike, borbe za spo\xc5\xa1tovanje \xc4\x8dlovekovih pravic \xe2\x80\xa6; pogostitev udele\xc5\xbeencev, gostov, obiskovalk in obiskovalcev; zabavni in animacijski program.\n_START_SECTION_\nKampanja proti homofobiji na univerzi\n_START_PARAGRAPH_\nV sodelovanju s \xc5\xa0OU v Ljubljani se od leta 2010 na fakultetah Univerze v Ljubljani s pomo\xc4\x8djo informativnih materialov osve\xc5\xa1\xc4\x8da \xc5\xa1tudente, profesorje in ostalo osebje na fakultetah o homofobiji, diskriminaciji in njunih posledicah. Vsako leto pripravimo plakatno akcijo in letake s poro\xc4\x8dili kampanje, ki jih razdeljujemo oziroma razobesimo po fakultetah. Na stojnicah na fakultetah pa se delimo promocijski material, izvajamo pogovore in informiramo. V sklopu kampanje organiziramo okrogle mize ali druge oblike posvetov, na katerih dodatno opozarjamo predvsem na nasilje, ki se izvaja nad LGBTIQ posamezniki, in njegovimi posledicami. Informativne vsebine, povezane s kampanjo, najdete tudi na facebook strani kampanje.'